KIRJALLINEN KYSYMYS E-0896/02

esittäjä(t): Bernd Lange (PSE) komissiolle

(5. huhtikuuta 2002)

Aihe: OBD-direktiivi 98/69/EY

Minulle on esitetty kysymys, joka koski komission kertomusta vakioidun elektronisen esitystavan kehittämisestä korjaustietoja varten. Kertomus oli tarkoitus esittää 1. tammikuuta 2002 mennessä (OBD-direktiivi 98/69/EY(1)).

Onko kyseinen kertomus jo ilmestynyt ja saatavissa?

Ellei ole, mitä komissio aikoo tehdä asialle, ja milloin kertomus ilmestyy?

Kertomus on yhteydessä OASIS-hankkeeseen, jota komissio ei ole jatkanut. Onko hanke tarkoitus ottaa uudelleen esille?

Mitä komissio aikoo tehdä sen varmistamiseksi, että kuluttajat ja erityisesti autoilijat ja autonomistajat saavat nykyisestä myynti- ja korjausjärjestelmästä riippumatta korjaustietoja?

(1) EYVL L 350, 28.12.1998, s. 1.

Erkki Liikasen komission puolesta antama vastaus

(14. toukokuuta 2002)

Moottoriajoneuvojen päästöjen aiheuttaman ilman pilaantumisen ehkäisemiseksi toteutettavista toimenpiteistä ja neuvoston direktiivin 70/220/ETY muuttamisesta 13. lokakuuta 1998 annetun Euroopan parlamentin ja neuvoston direktiivin 98/69/EY 4 artiklan 1 kohdan mukaisesti komissio on valmistellut vakiomuotoa päästöihin liittyville korjaustiedoille. Kansainvälisen yhdenmukaistamisen helpottamiseksi komissio on tarkoin seurannut Yhdysvaltojen ympäristönsuojeluviraston (American Environmental Protection Agency EPA) ja Kalifornian ilmansuojeluviranomaisen (California Air Resources Board CARB) lainsäädäntötyötä. EPA:n ja CARB:n ehdottamien sääntöjen mukaisesti valmistajien edellytetään antavan päästöihin liittyviä diagnostiikka- ja korjaustietoja Internetissä. Koska Pohjois-Amerikkaan ajoneuvojaan myyvien eurooppalaisten valmistajien on noudatettava EPA:n ja CARB:n sääntöjä, on perusteltua omaksua samankaltainen lähestymistapa myös yhteisössä. Yhteisö valmisteleekin ratkaisua, jolla valmistajat velvoitettaisiin saattamaan kaikki päästöihin liittyvät diagnostiikka- ja korjaustiedot yleisesti markkinoilla saataviksi www-sivuston kautta.

EPA ja CARB katsovat, että www-sivustojen laatimisessa olisi käytettävä SAE-standardia (Society of Automotive Engineers) J1930, jotta kaikki päästöihin liittyvät tiedot annettaisiin vakiotermein ja määritelmin. Vastaavaista termeistä ja määritelmistä säädetään Kansainvälisen standardoimisjärjestön (ISO) standardissa 15031-2, jota yhteisön tasoinen ratkaisu edellyttää. Samalla on otettava huomioon myös yhteisön kielet. Komission mielestä on kuitenkin mahdollisuuksien mukaan standardoitava myös tapa, jolla tiedot annetaan käyttäjille eri valmistajien www-sivustoilla, joilla tiedot voidaan esittää hyvinkin eri tavoin. Yhteyksien valmistajien www-sivustoille pitäisi olla käyttäjien esim. riippumattomien korjaamoiden ja liikkuvien tiepalveluiden kannalta yksinkertaisia ja kustannuksiltaan kohtuullisia, ja tarvittavat tiedot pitäisi niiden avulla saada nopeasti ja edullisesti.

Komissio onkin päättänyt jatkaa aktiivisesti ns. OASIS-hanketta, jossa määritellään www-sivustojen toiminnan edellyttämät parametrit ja käyttäjien tarvitsemat laitteet. Komissio ei ole vielä päättänyt, miten OASIS-hankkeen tulokset voidaan käytännössä toteuttaa, mutta lopputuloksena voi olla sellaisen ISO-standardin laatiminen, johon päästöihin liittyvien OBD-diagnostiikkatietojen (ajoneuvon sisäinen valvontajärjestelmä) ja korjaustietojen tarjoamista koskevassa direktiivissä voitaisiin viitata. OASIS-hankkeen perimmäisenä tausta-ajatuksena on ollut se, että sähköisen tiedon standardoinnin asiantuntija toteuttaa tarvittavan työn ja että työn edistymistä tarkastelee säännöllisesti ryhmä, jota eri sidosryhmät rahoittavat. Ryhmää koskevaan alustavaan sopimukseen pääseminen on valitettavasti vienyt kauan, mutta sopimus näyttäisi nyt olevan käsillä.

Komissio uskoo, että tällainen toimintatapa palvelee parhaiten ajoneuvojen valmistajien, varaosien valmistajien ja korjaajien etuja. Yhtä tärkeää on, että toimintatapa palvelee myös kuluttajien etuja tarjoamalla kaikille moottoriajoneuvojen huollon ja korjauksen piirissä toimiville tehokkaan ja edullisen tavan saada diagnostiikka- ja korjaustietoja, jotka liittyvät päästöjenrajoitusjärjestelmiin. Komissio antaa kertomuksen tästä kehityshankkeesta vuoden 2002 viimeiseen neljännekseen mennessä.